Oficiālais Vēstnesis L 347 , 18/12/1997 Lpp. 0045 - 0058



Padomes Lēmums (1997. gada 28. novembris) par secinājumiem Eiropas Kopienas vārdā, kas attiecas uz tās kompetencē esošiem jautājumiem, no PTO sarunu rezultātiem par telekomunikāciju pamatpakalpojumiem (97/838/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 57., 66., 90., 99., 100., 100.a un 113. pantu saistībā ar tā 228. panta 2. punktu un 228. panta 3. punkta pirmo daļu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], tā kā Marakešas nolīgumu, ar ko izveido Pasaules tirdzniecības organizāciju un sastāda ar to saistītos nolīgumus, ministru lēmumus un deklarācijas, tostarp Ministru Lēmumu par sarunām par pamata telekomunikācijām, kā arī pielikumu par telekomunikācijām un pielikumu par sarunām par pamattelekomunikācijām, apstiprināja ar Padomes 1994. gada 22. decembra Lēmumu 94/800/EK [3]; tā kā vispārējās telekomunikāciju pamatpakalpojumu saistības, ko Eiropas Kopienas un tās dalībvalstu vārdā apsprieda Komisija, rada apmierinošu un līdzsvarotu rezultātu; tā kā Padome 1996. gada 30. aprīlī pilnvaroja Komisiju Eiropas Kopienas un tās dalībvalstu vārdā apstiprināt Sarunu grupas par pamattelekomunikācijām un PTO Pakalpojumu tirdzniecības padomes Lēmumu, ar ko pieņem Vispārējās vienošanās par pakalpojumu tirdzniecību Ceturto protokolu, un Pakalpojumu tirdzniecības padomes Lēmumu par saistībām pamattelekomunikāciju jomā; tā kā 1997. gada 14. februārī Padome pilnvaroja Komisiju Eiropas Kopienas un tās dalībvalstu vārdā iesniegt PTO galīgo saistību sarakstu; tā kā Kopienas kompetence slēgt starptautiskus nolīgumus neizriet tikai no noteikta piešķīruma ar Līgumu, bet var izrietēt arī no citiem Līguma noteikumiem un no tiesību aktiem, ko atbilstīgi šiem noteikumiem pieņēmušas Kopienas iestādes; tā kā, kad ir pieņemti Kopienas noteikumi, lai sasniegtu Līguma mērķus, dalībvalstis ārpus kopējām iestādēm nevar uzņemties saistības, kas var ietekmēt šos noteikumus vai mainīt to darbības jomu; tā kā dažas telekomunikāciju pamatpakalpojumu saistības ir Kopienas kompetencē saskaņā ar Līguma 113. pantu; tā kā turklāt citas saistības par telekomunikāciju pamatpakalpojumiem ietekmē Kopienas noteikumus, kas pieņemti, pamatojoties uz 57., 66., 90., 99., 100. un 100.a punktu, un tādejādi tās var uzņemties tikai Kopiena; tā kā Līguma 100. panta izmantošanu par šā Lēmuma juridisko pamatu attaisno arī tas, ka minētās saistības par telekomunikāciju pamatpakalpojumiem, iespējams, ietekmē Padomes 1990. gada 23. jūlija Direktīvu 90/434/EEK par kopēju nodokļu sistēmu, ko piemēro dažādu dalībvalstu uzņēmējsabiedrību apvienošanai, sadalīšanai, to aktīvu pārvešanai un akciju maiņai [4], un Padomes 1990. gada 23. jūlija Direktīvu 90/435/EEK par kopējo nodokļu sistēmu, ko piemēro mātesuzņēmumiem un meitasuzņēmumiem, kas atrodas dažādās dalībvalstīs [5], kuru pamatā ir Līguma 100. pants; tā kā pēc savas būtības uz Nolīgumu, ar ko izveido Pasaules tirdzniecības organizāciju, un uz Vispārējās vienošanās par pakalpojumu tirdzniecību protokoliem nevar tieši atsaukties Kopienas vai dalībvalstu tiesās, IR PIEŅĒMUSI ŠĀDU LĒMUMU. Vienīgais pants 1. Ar šo Eiropas Kopienas vārdā apstiprina Vispārējās vienošanās par pakalpojumu tirdzniecību Ceturto protokolu par telekomunikāciju pamatpakalpojumiem attiecībā uz to daļu, kas ietilpst Kopienas kompetencē. 2. Šim lēmumam ir pievienots Ceturtā protokola teksts, kā arī sekojošais: - saraksts ar konkrētām Kopienas un dalībvalstu saistībām, kas veido daļu no vispārējās saistību paketes, par kuru PTO vienojusies 1997. gada 15. februārī, - Pakalpojumu tirdzniecības padomes lēmums par saistībām pamattelekomunikāciju jomā un - Pakalpojumu tirdzniecības padomes Pamattelekomunikāciju grupas 1997. gada 15. februāra ziņojums. 3. Ar šo Padomes priekšsēdētājs tiek pilnvarots norīkot personu (-as), kam piešķirtas pilnvaras parakstīt Vispārējās vienošanās par pakalpojumu tirdzniecību Ceturto protokolu par pamattelekomunikāciju pakalpojumiem, lai uzņemtos Kopienas saistības attiecībā uz to protokola daļu, kas ietilpst tās kompetencē. Briselē, 1997. gada 28. novembrī Padomes vārdā — priekšsēdētājs G.Wohlfart [1] OV C 267, 3.9.1997., 80. lpp. [2] OV C 339, 10.11.1997. [3] OV L 336, 23.12.1994., 1. lpp. [4] OV L 225, 20.8.1990., 1. lpp. [5] OV L 225, 20.8.1990., 6. lpp. --------------------------------------------------